Geplaas deur	Sophia Kapp Donderdag 29 November 2018
Homonieme is verskillende woorde wat etimologies verskillende oorspronge het en (toevallig) in Afrikaans dieselfde klink en dieselfde gespel word. As jy ooit twyfel oor die term, onthou dat ons die woord uit Grieks kry waar homo 'dieselfde' en onoma 'naam' beteken het. Homonieme is dus letterlik dieselfde naam wat vir verskillende dinge gebruik word.
Daarteenoor is 'n poliseem een woord wat verwante betekenisse het. So 'n woord het 'n bepaalde oorsprong, maar het met verloop van tyd betekenisuitbreiding ondergaan sodat dit in verskillende kontekste verskillend aangewend word. Die term kom ook uit Grieks, waar poli- 'baie' of 'veel' beteken het en sem verwys het na 'teken'. Baie betekenisse, sien.
as dit wat oorbly as iets verbrand het, bv. As is verbrande hout. van 'n motor, bv. Ná hy oor die klip gery het, is die motor se voorste as gebuig. indien, bv. Jy gaan harder moet leer as jy wil slaag.
by insek wat heuning maak, bv. Daar is 'n by wat die hele tyd teen die venster zoem. in die nabyheid, bv. Ek hou meer daarvan om by die huis te bly as om uit te gaan.
dig toe, bv. Maak seker al die deure en vensters is dig sodat die reën nie inkom nie. poësie maak, bv. Die digter dig met woorde.
eg nie vals nie, bv. Hierdie skildery is nie 'n namaaksel nie, dit is eg. plaaswerktuig, bv. 'n Eg word gebruik om vore in 'n land te maak. huwelik, bv. By 'n troue word twee mense in die eg verbind.
graaf instrument waarmee 'n mens spit, bv. Spit die bedding met 'n graaf om. titel van 'n edelman, bv. Die graaf en gravin het die bal bygewoon.
ken onderste deel van die gesig, bv. Die bokser het sy opponent op die ken geslaan, oor kennis beskik, bv. Ek gaan nie verder leer nie, ek ken my werk.
leer toestel met sporte waarteen jy kan opklim, bv. Staan op die leer as jy die portrette ophang, anders gaan jy nie bykom nie. inligting bemeester, bv. As jy nie leer nie, gaan jy nie slaag nie. gelooide vel van diere, bv. Hy dra net skoene van egte leer.
lewer orgaan in die liggaam, bv. Geelsug is 'n siekte van die lewer. verskaf, bv. Plaaslike boere lewer al die groente vir die gastehuis.
pers 'n kleur, bv. Pers klere word dikwels gedra om dood of rou aan te dui. 'n instrument wat druk uitoefen, bv. Plaas die olywe in 'n pers om die olie uit te druk.
rys graansoort, bv. My gunstelingkos is kerrie en rys. uitstyg, bv. Plaas die gekniede deeg op 'n warm plek sodat dit behoorlik kan rys.
steel lang handvatsel van 'n instrument, bv. Hou die besem aan die bokant van die steel vas. diefstal pleeg, bv. As jy mense se geld steel, is jy 'n misdadiger.
vee plaasdiere, bv. Die vee moet gereeld teen siektes ingeënt word. handeling om die grond skoon te maak, bv. Vee bietjie die stof met 'n besem bymekaar.
vertrek kamer, bv. Almal in die huis het in een vertrek bymekaargekom. begin met 'n reis, bv. Wanneer vertrek julle Kaap toe?
Ek gaan kyk, en ja, sowaar – al die betekenisse wat ek in my lys het ('n druk gee, druk besig, druk 'n papier met 'n duimspyker vas) het te doen met die oorspronklike betekenis van ''n krag op iets uitoefen' (in Engels: 'pressure').
◙ ww. [het gedruk]
1 krag uitoefen op iets: 'n knoppie druk • in 'n skrum druk • 'n gat in iets druk.
2 aan 'n (knellende/persende) krag onderwerp: iemand se hand druk • sap uit vrugte druk • Sy skoene druk hom.
3 letters/afbeeldings/ens. op papier aanbring: 'n boek/koerant (laat) druk • met die hand of 'n stempel gedruk.
4 (rugby) die bal met die hand(e) in die doelgebied neersit: 'n drie druk.
5 vinniger, met haas probeer vorder; aandruk: Druk die perde bietjie dat ons voor sononder tuis kan wees.
6 (figuurlik) nadruk/klem op iets lê: Hy druk op die feit dat dit nodig is.
7 (figuurlik) moeilik maak; 'n onaangename las wees: gedruk word deur geldelike verpligtings • Die nood druk my.
8 (figuurlik) afwaarts dwing: pryse na onder probeer druk.
◙ s.nw. [drukke; drukkie] [afk. dr.]
1 knellende/persende krag: druk op iets uitoefen • atmosferiese/hoë/lae/konstante druk • lugdruk.
2 liefkosende/toegeneë omhelsing: Hy het haar met 'n liefderike druk gegroet. • Gee my nog 'n drukkie.
3 keer wat gedruk word: 'n druk met die hand • al die drukke op die kitaar ken.
4 (drukkuns) (a) handeling van te druk: die druk van 'n boek/tydskrif/koerant.
(b) al die eksemplare saam wat gelyktydig gedruk is (drukoplaag), of een eksemplaar daarvan: die agtste druk van die sesde uitgawe van 'n woordeboek • eerste drukke versamel. Vgl. uitgawe
(c) letters/ens wat gedruk is; drukwerk: Ek kan die fyn druk nie lees nie. • groot/klein/kursiewe/vet druk.
5 (figuurlik) dwingende eis: druk om iets te doen • aan druk toegee.
6 (figuurlik) las; belemmering: die druk van belastings/armoede.
◙ b.nw., bw. [druk, drukker, die drukste]
1 met baie werk; bedrywig; aktief: 'n druk dag beleef.
| dit druk hê baie werk hê; besig wees.
2 lewendig; beweeglik; voortdurend: druk aan die gesels wees • 'n dokter wat druk besoek word • druk verkeer.
steel1 s.nw. [stele; steeltjie]
1 lang handvatsel; buis; skag: die steel van 'n besem/byl/hamer/hark/lepel/vurk/lans • die steel van 'n tabakpyp.
2 (botanie) stingel van 'n blaar/blom/vrug: die steel van 'n roosblaar/lelie/peer • Snyblomme met lang stele is gesog. • 'n reguit/kaal/harige steel.
steel2 ww. [het gesteel]
sonder toestemming wegneem of vir jou toeëien: 'n Dief het my selfoon gesteel. • voorraad van jou werkgewer steel ◊ Jy mag nie steel nie (Eksodus 20:15). ♦ (ook figuurlik): iemand se idees steel • 'n skrywer wat by ander skrywers steel.
Lees 1760 tye	Laaste modifikasie op Dinsdag 13 Augustus 2019 07:03
Meer in hierdie kategorie: « Direkte en indirekte rede: 'n gedwaal in die duister	'n Kopkrappery oor koppeltekens »
Kommentaarskakel	 Donderdag 29 November 2018 22:54	geplaas deur	Christine Marais
Na die sinvolle verduideliking behoort hierdie eerstetaalspreker homonieme en poliseme ook behoortlik te kan onderskei.